Årets østersfangst i Limfjorden har været enorm, og hos fiskevirksomhederne oplever man stor efterspørgsel. Blandt andet hos Vilsund Blue på Nykøbing Mors går salget af limfjordsøsters usædvanligt godt. - Vi har over fordoblet salget i år i forhold til sidste år, så det taler sit eget sprog, synes jeg, siger Jesper Toft, regional salgschef hos Vilsund Blue. Normalt sælger virksomheden kun til grossister, men fordi det i morgen er nytårsaften, lod man søndag private kunder få fingre i guldet fra limfjorden. Kvoten for hvor mange limfjordsøsters, der i år må fanges er på 500 tons. En tredobling i forhold til sidste år, fordi det vrimler med østers i limfjorden. Og det kan fisker Carsten Jensen fra Løgstør skrive under på. - I stedet for måske at ligge derude i 10 timer og fange dem, så ligger vi derude i fem timer og fanger det dobbelte. På den måde mærker vi det. Det er tydeligt. Altså det er vi ikke i tvivl om, siger Carsten Jensen. Limfjordsøsters blandt verdens bedste Hos Vilsund Blue i Nykøbing tror man på, at flere har fået øjnene op for de nordjyske østers. - Flere har smagt det, og så vil de egentlig gerne gøre det igen. Så det er ligeså stille en positiv udvikling hvert eneste år, siger Jesper Toft. Og hos fisker Carsten Jensen er man ikke i tvivl om, at østers fra Limfjorden hører til i verdenseliten. De må ikke være for store. Altså de ligger fra 80 til 150 gram, og så skal de være kødfyldte. Og det er de. Så det er helt i top, siger Carsten Jensen. Der er jo nogen, der siger, at limfjordsøsters er nogen af verdens bedste - er de det? - De er verdens bedste. Det er ikke nogen af. De er verdens bedste, siger Carsten Jensen.

Referat:
Limfjordsøsters har ry for at være blandt verdens bedste. Og i år ser det ud til, at endnu flere nordjyder har de nordjyske østers på menuen, når det mandag er nytårsaften.